ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈւՆ**

**ՈՐՈՇՈՒՄ**

**« » 2019 թվականի N -Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2019 ԹՎԱԿԱՆԻ ՊԵՏԱԿԱՆ ԲՅՈՒՋԵՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ԴԵԿՏԵՄԲԵՐԻ 27-Ի N 1515-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

«Հայաստանի Հանրապետության 2019 թվականի պետական բյուջեի մասին» Հայաստանի Հանրապետության օրենքի 9-րդ հոդվածի 6-րդ կետին համապատասխան` Հայաստանի Հանրապետության կառավարությունը ո ր ո շ ո ւ մ է.

1. Հայաստանի Հանրապետության 2019 թվականի պետական բյուջեի մասին» Հայաստանի Հանրապետության օրենքում կատարել փոփոխություններ` ավելացնելով եկամուտները և ծախսերը 4,087,871.6 հազ. դրամով` համաձայն NN 1, 2 և 3 հավելվածների:

2. «Հայաստանի Հանրապետության 2019 թվականի պետական բյուջեի մասին» Հայաստանի Հանրապետության օրենքի N 1 հավելվածում և Հայաստանի Հանրապետության կառավարության 2018 թվականի դեկտեմբերի 27-ի «Հայաստանի Հանրապետության 2019 թվականի պետական բյուջեի կատարումն ապահովող միջոցառումների մասին» N 1515-Ն որոշման մեջ կատարել փոփոխություններ և լրացումներ` համաձայն NN 4, 5, 6 և 7 հավելվածների:

3. Սահմանել, որ Հայաստանի Հանրապե­տության էներգետիկ ենթակառուցվածքների և բնական պաշարների նախարարության ջրային կոմիտեին հատկացված 4,087,871.6 հազ. դրամը ջրօգտագործողների ընկերությունների կրեդիտորական պարտավորությունների մարմանն աջակցելու նպատակով պետք է վճարվի համապատասխան ջրօգտագործողների ընկերություններին՝ սույն որոշման N8 հավելվածին համապատասխան:

4. Սույն որոշումն ուժի մեջ է մտնում պաշտոնական հրապարակմանը հաջորդող օրվանից։

**ՀԻՄՆԱՎՈՐՈւՄ**

**«Հայաստանի Հանրապետության կառավարության 2018 թվականի դեկտեմբերի 27-ի N 1515-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման**

***Անհրաժեշտությունը`*** Որոշման նախագծի ընդունումը պայմանավորված է 2019 թվականի ոռոգման շրջանը պատշաճ և արդյունավետ կազմակերպելու անհրաժեշտությամբ:

***Ընթացիկ իրավիճակը և խնդիրները`*** Ջրօգտագործողների ընկերությունները (այսուհետ՝ ՋՕԸ-եր) դեռևս անցած տարիներից կուտակել են մեծաքանակ պարտքեր՝ մասնավորապես, վերջին տարիների սակավաջուր և չորային եղանակի հետ կապված՝ ոռոգման համակարգում իրականացված մեխանիկական ջրարտադրությունից առաջացած էլեկտրաէներգիայի հսկայական պարտքերը: 2018 թվականի ընթացքում կուտակված պարտքերից 6,941 մլրդ դրամ գումարի մարման համար անհրաժեշտություն էր առաջացել <<Ամերիա բանկ>> ՓԲԸ-ից վերցնել վարկ, որի վերադարձը, ըստ կնքված պայմանագրերի, սահմանվել էր մինչև 2019 թվականի ապրիլի 1-ը:

ՀՀ 2019 թվականի պետական բյուջեով <<Ոռոգման ծառայություններ մատուցող ընկերություններին ֆինանսական աջակցության տրամադրում>>, և <<Աջակցություն ոռոգման համակարգերի առողջացման>> միջոցառումներով հատկացված գումարներն ուղղվել են վերը նշված վարկի մարմանը: Ընկերություններն իրենց գործունեության արդյունքում ստացած եկամուտներով առաջնահերթության կարգով մարել են առևտրային բանկերում ունեցած վարկերը՝ լրացուցիչ տույժեր չառաջացնելու համար, հետաձգելով շահագործման համար նախատեսված ծախսերը, այն նկատառումով, որ այդ ծախսերը կկատարվեն ավելի ուշ:

2019 թվականի ոռոգման շրջանը սկսվել է, սակայն այն պատշաճ և արդյունավետ կազմակերպելու համար ՋՕԸ-երը կանգնել են մեծ դժվարությունների և խոչընդոտների առաջ։ 10.06.2019թ. դրությամբ ՋՕԸ-երի ընդհանուր կրեդիտորական պարտավորությունները կազմում են 4087,9 մլն դրամ, որից ծախսված էլեկտրաէներգիայի գծով պարտքը 873,0 մլն դրամ, ջրառի գծով պարտքը՝ 1247,7 մլն դրամ, կուտակված աշխատավարձի գծով պարտքը՝ 735,8 մլն դրամ, չկատարված հարկային պարտավորությունների գծով՝ 322,6 մլն դրամ և այլն (ՋՕԸ-երի կրեդիտորական պարտավորությունների վերաբերյալ տեղեկանքը կցվում է)։ Հարկային ժամկետանց պարտավորությունների և մյուս կրեդիտորական պարտավորությունների համար ՋՕԸ-երի բանկային հաշիվների վրա կիրառվել են արգելանքներ, որը խոչընդոտ է հանդիսանում ֆինանսական գործունեություն իրականացնելու, հետևաբար, ոռոգման շրջանը կազմակերպելու համար։

***Տվյալ բնագավառում իրականացվող քաղաքականությունը`*** ՋՕԸ-երի ֆինանսական կայունության ապահովումը նրանց հետագա գործունեության պատշաճ իրականացման երաշխիքն է:

***Կարգավորման նպատակը և բնույթը***` Որոշման նախագծի ընդունման նպատակը 2019 թվականի ոռագման շրջանը արդյունավետ կազմակերպելն ու ջրօգտագործողներին կայուն և անխափան ջրամատակարարմամբ ապահովելն է:

***Նախագծի մշակման գործընթացում ներգրավված ինստիտուտները և անձինք`*** Որոշման նախագիծը մշակվել է Ջրային կոմիտեի կողմից:

***Ակնկալվող արդյունքը`*** Որոշման նախագծի ընդունումը կնպաստի ՋՕԸ-երի ֆինանսական կայունության ապահովմանը և ոռոգման ջրի անխափան մատակարարմանը:

**ՏԵՂԵԿԱՆՔ**

**«Հայաստանի Հանրապետության կառավարության 2018 թվականի դեկտեմբերի 27-ի N 1515-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման կապակցությամբ այլ նորմատիվ իրավական ակտերի ընդունման անհրաժեշտության մասին**

«Հայաստանի Հանրապետության կառավարության 2018 թվականի դեկտեմբերի 27-ի N 1515-Ն որոշման մեջ փոփոխություններ և լրացումներ կատարելու և Ջրային կոմիտեին գումար հատկացնելու մասին»ՀՀ կառավարության որոշման նախագծի ընդունման կապակցությամբ այլ նորմատիվ իրավական ակտեր ընդունել անհրաժեշտ չէ:

**Ա Մ Փ Ո Փ Ա Թ Ե Ր Թ**

«Հայաստանի Հանրապետության կառավարության 2018 թվականի դեկտեմբերի 27-ի N 1515-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի վերաբերյալ առաջարկությունների և դիտողությունների քննարկման արդյունքների մասին

|  |  |  |  |  |
| --- | --- | --- | --- | --- |
| հ/հ | Առարկության, առաջարկության հեղինակը, գրության ստացման ամսաթիվը, գրության համարը | Առարկության. առաջարկության բովանդակությունը | Եզրակացություն | Կատարված փոփոխությունները |
|  | ՀՀ ֆինանսների նախարարություն | Նախագծով առաջարկվում է ջրօգտագործողների ընկերությունների (ՋՕԸ-ներ) կրեդիտորական պարտավորությունների մարման նպատակով Ջրային կոմիտեին ՀՀ 2019թ. պետական բյուջեով նախատեսված ՀՀ կառավարության պահուստային ֆոնդից 1-ին կիսամյակում հատկացնել 4,087.9 մլն դրամ: Մինչդեռ նշենք, որ ՀՀ 2019 թվականի պետական բյուջեով նախատեսված ՀՀ կառավարության պահուստային ֆոնդ միջոցառման գծով չբաշխված գումարը առաջին կիսամյակի և ինն ամսվա կտրվածքով կազմում է համապատասխանաբար` 1,184,536.3 և 2,839,062.4 հազ. դրամ:  Բացի այդ ՀՀ կառավարության 15.02.2019թ. N128-Ն որոշմամբ հանձնարարվել է ՀՀ էներգետիկ ենթակառուցվածքների և բնական պաշարների նախարարին՝ սույն որոշումն ուժի մեջ մտնելուց հետո (ուժի մեջ է մտել 07.03.2019թ.) եռամսյա ժամկետում (մինչև սույն թվականի հունիսի 7-ը) մշակել և ՀՀ կառավարության հաստատմանը ներկայացնել միջնաժամկետ ժամանակահատվածի համար կրեդիտորական պարտքերի հիմնավորվածության, կանխարգելման և դրանց մարման կարգի վերաբերյալ միջոցառումների իրականացման ճանապարհային քարտեզ՝ կոնկրետ գործողությունների ծրագրով և ժամկետներով։  Այդ կապակցությամբ Ջրային կոմիտեի կողմից շրջանառվել է ՀՀ կառավարության որոշման նախագիծ՝ վերոնշյալ ծրագրի ներկայացման ժամկետների փոփոխության վերաբերյալ (առաջարկվել է ժամկետը սահմանել մինչև 2019 թվականի դեկտեմբեր ամիսը): Ընդ որում ՀՀ ֆինանսների նախարարության կողմից այն համարվել էր ոչ նպատակահարմար, քանի որ կշարունակվի պահպանվել ժամանակի և ռեսուրսների պլանավորման իմաստով անորոշությունը, և միայն առողջացման ծրագրի և ճանապարհային քարտեզի առկայության դեպքում հնարավոր կլինի թիրախավորել նպատակները և պահանջվող ռեսուրսները։  Ելնելով վերոգրյալից և հաշվի առնելով, որ խնդիրն ունի համակարգային լուծման կարիք, ուստի Նախագծով առաջարկվող գումարի տրամադրման խնդրին գտնում ենք նպատակահարմար անդրադառնալ ոռոգման համակարգի առողջացման ծրագրի, ընկերությունների կողմից նոր պարտքեր չկուտակելու վերաբերյալ երաշխիքների, ընկերությունների ֆինանսական վիճակի բարելավման ուղղությամբ ձեռնարկվող քայլերի առկայության պարագայում:  Այնուամենայնիվ Նախագծի հետ կապված առաջարկում ենք այն խմբագրել՝ ՀՀ 2019թ. պետական բյուջեով նախատեսված ՀՀ կառավարության պահուստային ֆոնդից գումարի տրամադրման մեխանիզմի փոխարեն առաջնորդվել «Հայաստանի Հանրապետության 2019 թվականի պետական բյուջեի մասին» Հայաստանի Հանրապետության օրենքի 9-րդ հոդվածի 6-րդ կետով (կիրառել եկամուտների և ծախսերի ավելացման սկզբունքը):  Միաժամանակ ՋՕԸ-ների կրեդիտորական պարտքերի և դեբիտորական պարտքերի ու գանձումների վերաբերյալ Ջրային կոմիտեից օպերատիվ կարգով ՀՀ ֆինանսների նախարարությանը տրամադրված տեղեկանքների ուսումնասիրությունից պարզվում է, որ 2019 թ. հունիսի 11-ի դրությամբ ՋՕԸ-ների ընդհանուր գումարով 4,087.9 մլն դրամի կրեդիտորական պարտքերի առկայության պայմաններում ՋՕԸ-ները ունեն 20,436.7 մլն դրամի դեբիտորական պարտքեր: Ընդ որում դեբիտորական պարտքերից միայն մեկ շաբաթվա ընթացքում (2019թ. հունիսի 11-ից մինչև հունիսի 18-ն ընկած ժամանակահատվածում) ընդհանուր գանձումները կազմել են 81.4 մլն դրամ: Ուստի Նախագծով պահանջվող գումարի մեծությունը որոշելիս նպատակահարմար է հաշվի առնել որոշման ընդունման դրությամբ դեբիտորական պարտքերի գումարների մեծությունը: | Ընդունվել է։ Կատարվել են համապատասխան փոփոխություններ։  Ընդունելի է։ Ներկայացվում է համապատասխան մեկնաբանություն։  Ընդունվել է։ Կատարվել են համապատասխան փոփոխություններ։  Ընդունելի է։ Ներկայացվում է համապատասխան մեկնաբանություն։ | ՀՀ կառավարության 2019թ. փետրվարի 15-ի N 128-Ն որոշման 3-րդ կետի՝ միջնաժամկետ ժամանակահատվածի համար կրեդիտորական պարտքերի հիմնավորվածության, կանխարգելման և դրանց մարման կարգի վերաբերյալ տարբեր ուղղություններով միաժամանակ իրականացվում են տարբեր միջոցառումները։ Կոմիտեն շրջանառության մեջ է դրել ՀՀ կառավարության որոշումների նախագծեր։ Արդյունքում կներկայացվի միջնաժամկետ ժամանակահատվածի համար կրեդիտորական պարտքերի հիմնավորվածության, կանխարգելման և դրանց մարման կարգի վերաբերյալ միջոցառումների իրականացման ճանապարհային քարտեզ։  2019թ. ոռոգման շրջանը պատշաճ կազմակերպելու, ջրօգտագործողների ընկերությունների կողմից դեբիտորական պարտքերի հավաքագրման ուղղությամբ իրականացվում են տարբեր միջոցառումներ, որոշ դեբիտորական պարտքերի մասով ՋՕԸ-երը դիմել են դատարաններ, տարբեր հանրային վայրերում փակցվել են նաև դեբիտորական պարտքերի ցուցակը, իրականացվում են համապատասխան միջոցառումներ։ |